《三月之朔邑庠请仆升讲席说诗泮水正仲用前韵》
宋代·舒岳祥

春服初成冠与童，聚观王式一衰翁。
圆冠方屦还吾道，续衽钩边见古风。
投戈犹待汉符赤，藏壁不随秦火红。
宁可短衣充博士，莫令城旦属司空。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。